KIRJALLINEN KYSYMYS E-0738/01

esittäjä(t): Roy Perry (PPE-DE) komissiolle

(9. maaliskuuta 2001)

Aihe: Opiskelijoiden, opettajien ja koulutushenkilöstön liikkuvuus

Vuoden 2000 Lissabonin Eurooppa-neuvosto pyysi jäsenvaltioita, näiden valtiosääntöjen mukaisesti, neuvostoa ja komissiota ryhtymään tarvittaviin toimenpiteisiin omaan toimivaltaansa kuuluvilla aloilla vuoden 2000 loppuun mennessä opiskelijoiden, opettajien sekä koulutus- ja tutkimushenkilöstön liikkuvuuden edistämiseksi käyttämällä kaikkia yhteisön nykyisten ohjelmien (Sokrates, Leonardo, Nuoriso) tarjoamia mahdollisuuksia, poistamalla esteitä ja noudattamalla suurempaa avoimuutta pätevyyksien ja opiskelu- ja koulutusjaksojen tunnustamisessa. Saavutettiinko liikkuvuutta koskeva päämäärä?

Viviane Redingin komission puolesta antama vastaus

(5. kesäkuuta 2001)

Neuvosto ja komissio työskentelevät tiiviisti pannakseen täytäntöön Lissabonissa kokoontuneen Eurooppa-neuvoston päätelmät. Ne ovat muun muassa nopeuttaneet liikkuvuutta koskevan suositusehdotuksen(1) hyväksymismenettelyä. Ehdotuksen mukaan komissio antaa joka toinen vuosi raportin suositeltujen toimenpiteiden täytäntöönpanosta. Raportti laaditaan tilapäisen asiantuntijaryhmän tuella, jotta voidaan vaihtaa tietoja ja kokemuksia suosituksen eri näkökohdista ja edistää suositusten täytäntöönpanoa jäsenvaltioissa.

Parlamentin toisen käsittelyn jälkeen koulutusneuvoston pitäisi voida hyväksyä suositus lopullisesti 28. toukokuuta 2001.

Komission ehdottamassa suosituksessa jäsenvaltioita kehotetaan mahdollisuuksien mukaan tarkastelemaan, miten suosituksessa tarkoitettujen ryhmien liikkuvuuden esteet on mahdollista poistaa. Suosituksessa korostetaan toimenpiteitä, joilla voidaan edistää tutkintojen tunnustamisen eurooppalaista aluetta,

jotta kyseiset henkilöt voivat asianmukaisissa tilanteissa vedota vastaanottavassa maassa suoritettuihin tutkintoihin ja hankittuun kokemukseen. Tuolloin olisi mahdollista käyttää muun muassa eurooppalaista opintosuoritusten ja arvosanojen siirtojärjestelmää (ECTS), Europass-todistusta, tutkintotodistuksiin liitettävää eurooppalaista lisäosaa sekä selkeämpiä malleja ammatillisen koulutuksen tutkintotodistuksissa. Suosituksen mukaan on myös tarkoitus, että hyviä toimintatapoja sekä yhteisön ohjelmien (Sokrates, Leonardo da Vinci ja Nuoriso) yhteydessä kehitettyjä välineitä käytetään mahdollisimman laajasti.

Lisäksi ministerineuvosto antoi puheenjohtajamaa Ranskan aloitteesta ja komission tukemana 14. joulukuuta 2000 päätöslauselman liikkuvuutta koskevasta toimintasuunnitelmasta, jonka avulla halutaan konkretisoida suosituksen mukaiset toimenpiteet. Toimintasuunnitelmassa on 42 konkreettista toimenpidettä.

Kun joulukuussa 2000 Nizzassa pidetty Eurooppa-neuvosto hyväksyi toimintasuunnitelman, se pyysi, että joka toinen vuosi suoritettaisiin arviointi, jotta voitaisiin mitata, missä määrin toimintasuunnitelman täytäntöönpanossa on edistytty. Tämä arviointi kulkee käsi kädessä suosituksen mukaisen raportin kanssa, asiantuntijaryhmän tukemana.

Toimintasuunnitelmassa todetaan, että yhteisön Sokrates-, Leonardo da Vinci- ja Nuoriso-ohjelmat ovat merkinneet huomattavaa edistysaskelta ja ovat tärkeitä, ja suunnitelman neljännessä luvussa ehdotetaan toimenpiteitä, joiden tarkoituksena on liikkuvuuskausien hyödyntäminen ja saadun kokemuksen tunnustaminen (tutkintojen ja koulutuksen tunnustamista ja vastaavuutta koskevan järjestelmän kehittäminen, saadun kokemuksen tunnustaminen ja liikkuvuuskausien hyödyntäminen).

Tietyt suosituksen ja toimintasuunnitelman toimenpiteet (muun muassa tutkintojen tunnustamista koskevat toimenpiteet) ovat jo johtaneet komission erityistoimiin (Europass-päätös, tutkintotodistusten tunnustamista koskeva direktiivi, tutkintojen selkeyttä käsittelevän foorumin työskentely).

Komissio korostaa liikkuvuuden tärkeyttä Kaikille avoimet uudet eurooppalaiset työmarkkinat -tiedonannossaan(2). Tiedonannossa todetaan, että yhteisön tasolla käytetyt toimintalinjojen koordinointivälineet ovat jo nyt tärkeitä, ja painotetaan, että vuoden 2001 työllisyyden suuntaviivoissa ja vuoden 2000 talouspolitiikan laajoissa suuntaviivoissa kehotetaan kaikkia jäsenvaltioita lisäämään työvoiman liikkuvuutta ja helpottamaan pääsyä työmarkkinakoulutukseen ja elinikäiseen koulutukseen.

Tukholmassa maaliskuussa 2001 pidetty Eurooppa-neuvosto totesi, että työmarkkinoiden uudistamista ja työvoiman liikkuvuutta on edistettävä poistamalla nykyisiä esteitä, jotta voitaisiin paremmin mukautua muutoksiin. Päätelmissään neuvosto kehottaa komissiota perustamaan ammattitaitoa ja liikkuvuutta käsittelevän korkean tason työryhmän, jonka tehtävänä on tarkastella Euroopan työmarkkinoiden ominaispiirteitä ja havaittuja esteitä. Lisäksi neuvosto toteaa, että on tärkeää hyväksyä liikkuvuutta koskeva suositus kesäkuuhun 2001 mennessä ja panna samalla liikkuvuutta koskeva toimintasuunnitelma täytäntöön. Ennen vuoden 2001 loppua olisi selvitettävä, onko mahdollista toteuttaa liikkuvuutta koskeva eurooppalainen täyden palvelun tietopiste.

Lissabonissa kokoontunut Eurooppa neuvosto kehotti komissiota ja jäsenvaltiota toteuttamaan toimenpiteitä, joiden tarkoituksena on poistaa tutkijoiden liikkuvuuden esteitä Euroopassa vuoteen 2002 mennessä. Kesäkuun 15. päivä 2000 annetun tutkimusneuvoston päätöslauselman(3) mukaisesti perustettiin tutkijoiden liikkuvuuden helpottamista käsittelevä korkean tason asiantuntijaryhmä, joka aloitti työnsä kesällä 2000. Ryhmä on kartoittanut neljä esteryhmää (oikeudelliset ja hallinnolliset esteet, sosiaaliset ja kulttuuriset esteet, alojen väliset esteet ja tutkijan uraan liittyvät esteet). Ryhmä antoi raporttinsa suunnitelmien mukaisesti huhtikuussa 2001(4). Siinä on tarkka selostus Euroopassa tutkijoiden liikkuvuuteen vaikuttavista esteistä, konkreettisia ehdotuksia esteiden poistamiseksi sekä yhteenveto, joka sisältää esimerkkejä hyvistä toimintatavoista.

Komissio esittää tutkimusneuvostolle kesäkuussa 2001 tiedonannon Eurooppalaisen tutkimusalueen liikkuvuusstrategia, joka perustuu muun muassa korkean tason työryhmän päätelmiin. Tiedonannossa yksilöidään useita konkreettisia toimia, joiden avulla halutaan luoda puitteet, jotka edistävät tutkijoiden liikkuvuutta Euroopassa.

Sekä neuvosto että komissio ovat näin ollen saavuttaneet huomattavaa edistystä luodessaan tarvittavat välineet Lissabonissa marraskuussa 2002 pidetyn Eurooppa-neuvoston vahvistaman tavoitteen saavuttamiseksi.

(1) Ehdotus Euroopan parlamentin ja neuvoston suositukseksi opiskelijoiden, koulutuksessa olevien, nuorten vapaaehtoisten, opettajien ja kouluttajien liikkuvuudesta Euroopan yhteisössä - KOM(1999) 708 lopullinen.

(2) KOM(2001) 116 lopullinen.

(3) EYVL C 205, 19.7.2000.

(4) Tutkijoiden liikkuvuuden helpottamista käsittelevän korkean tason asiantuntijaryhmän loppuraportti, 4. huhtikuuta 2001.